**Ministru kabineta noteikumu projekta**

**„Noteikumi par valsts nodevu par atteikšanos no Latvijas pilsonības un Latvijas pilsonības atjaunošanu” sākotnējās ietekmes novērtējuma ziņojums**

**(anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | *Euro* ieviešanas kārtības likuma 6.panta pirmā daļa, Ministru kabineta 2012.gada 27.jūnija rīkojums Nr.282 „Par „Koncepciju par normatīvo aktu sakārtošanu saistībā ar eiro ieviešanu Latvijā””, Ministru kabineta 2013.gada 4.aprīļa rīkojums Nr.136 „Par Latvijas Nacionālo *euro* ieviešanas plānu” un Ministru kabineta 2013.gada 29.maija rīkojums Nr. 212 „Par tiesību aktu grozījumu virzību saistībā ar *euro* ieviešanu Latvijā”.Pilsonības likuma 23.panta piektā daļa un 25.panta septītā daļa (redakcijā, kas stājas spēkā 2013.gada 1.oktobrī). |
| 2. | Pašreizējā situācija un problēmas | Pamatojoties uz likuma „Par nodokļiem un nodevām” 10.panta otrajā daļā noteikto deleģējumu izdotie Ministru kabineta 2000.gada 28.novembra noteikumi Nr.410 „Noteikumi par valsts nodevu par atteikšanās no Latvijas pilsonības un pilsonības atjaunošanas dokumentēšanu” nosaka valsts nodevas likmi, nodevas maksāšanas kārtību un atvieglojumus par atteikšanās no Latvijas pilsonības un Latvijas pilsonības atjaunošanas dokumentēšanu.Atbilstoši Ministru kabineta 2012.gada 27.jūnija rīkojuma Nr.282 „Par ”Koncepciju par normatīvo aktu sakārtošanu saistībā ar eiro ieviešanu Latvijā”” 1.1.2.apakšpunktam normatīvos aktus, kuros minētas latos izteiktas naudas summas, kas jākonvertē uz *euro*, ir jāgroza līdz 2014.gada 1.janvārim. Saeimā 2013.gada 9.maijā pieņemtie grozījumi Pilsonības likuma (Nr.52/Lp11) 23.panta piektajā daļā un 25.panta septītajā daļā paredz deleģējumu Ministru kabinetam noteikt valsts nodevas apmēru, samaksas kārtību un atvieglojumus par atteikšanos no Latvijas pilsonības un Latvijas pilsonības atjaunošanu. Saskaņā ar Pilsonības likuma pārejas noteikumu 8.punktu (redakcijā, kas stājas spēkā 2013.gada 1.oktobrī), Ministru kabinets līdz 2013.gada 1.oktobrim izdod šajā likumā paredzētos noteikumus. Šobrīd spēkā esošajos Ministru kabineta 2000.gada 28.novembra noteikumos Nr.410 „Noteikumi par valsts nodevu par atteikšanās no Latvijas pilsonības un pilsonības atjaunošanas dokumentēšanu” 3.punktā ir noteikts, ka no valsts nodevas ir atbrīvotas personas, kuras vēlas atjaunot pilsonību, kas zaudēta juridiskas kļūdas vai prettiesiskas pilsonības atņemšanas dēļ. Savukārt pēc izdarītajiem grozījumiem Pilsonības likumā, kas stāsies spēkā 2013.gada 1.oktobrī, Latvijas pilsonības atjaunošana juridiskas kļūdas vai prettiesiskas pilsonības atņemšanas dēļ nav paredzēta.Līdz ar to nepieciešams līdz 2013.gada 1.oktobrim izdot Ministru kabineta noteikumus par valsts nodevu par atteikšanos no Latvijas pilsonības un Latvijas pilsonības atjaunošanu, no 2014.gada 1.janvāra minētās valsts nodevas apmēru noteikt *euro*. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Projekts paredz atbilstoši Pilsonības likumā izdarītajiem grozījumiem, kas stāsies spēkā 2013.gada 1.oktobrī, kā arī saskaņā ar *Euro* ieviešanas kārtības likumu:1. precizēt norādi, uz kāda likuma pamata noteikumi izdoti, proti, izslēgt norādi uz likuma „Par nodokļiem un nodevām” 10.panta otro daļu, to aizstājot ar norādi uz Pilsonības likuma 23.panta piekto daļu un 25.panta septīto daļu;
2. valsts nodevas apmēru noteikt gan latos, gan *euro,* jo ar pieņemtajiem grozījumiem Pilsonības likuma pārejas noteikumu 8.punktā Ministru kabinetam uzdots līdz 2013.gada 1.oktobrim izdot šajā likumā paredzētos noteikumus;
3. valsts nodevu par atteikšanos no Latvijas pilsonības vai Latvijas pilsonības atjaunošanu noteikt līdzšinējā apmērā – 15 latu, bet no *euro* ieviešanas dienas –21,34 *euro;*
4. atsevišķām personu kategorijām noteikt samazinātu valsts nodevas likmi – pieci lati, bet no *euro* ieviešanas dienas –7,11 *euro;*
5. izslēgt normu par atbrīvojumu no valsts nodevas personām, kuras vēlas atjaunot pilsonību, kas zaudēta juridiskas kļūdas vai prettiesiskas pilsonības atņemšanas dēļ.

Grozījumi sagatavoti atbilstoši *Euro* ieviešanas kārtības likuma 6.panta otrajai daļai.Aprēķins veikts, izmantojot Latvijas Bankas noteikto oficiālo kursu EUR 1 = LVL 0,702804. Aprēķina rezultātā netiek radīta ietekme uz valsts budžetu. |
| 5. | Projekta izstrādē iesaistītās institūcijas | Projekts šo jomu neskar. |
| 6. | Iemesli, kādēļ netika nodrošināta sabiedrības līdzdalība | Sabiedrības līdzdalība projekta izstrādē netika nodrošināta, jo projekts nemaina pastāvošo tiesisko regulējumu pēc būtības. |
| 7. |  Cita informācija | Projekts tiks virzīts izskatīšanai Ministru kabinetā pēc tam, kad Eiropas Savienības Padomē saskaņā ar Līguma par Eiropas Savienības darbību 140.panta 2.punktu tiks pieņemts lēmums par izņēmuma statusa atcelšanu Latvijas Republikai.Saskaņā ar Pilsonības likuma pārejas noteikumu 8.punktu (redakcijā, kas stājas spēkā 2013.gada 1.oktobrī), Ministru kabinets līdz 2013.gada 1.oktobrim izdod šajā likumā paredzētos noteikumus, tādēļ šim projektam ir jābūt izskatītam Ministru kabinetā un publicētam oficiālajā izdevumā „Latvijas Vēstnesis” līdz 2013.gada 1.oktobrim. |

Anotācijas II, III, IV, V, VI un VII sadaļa – projekts šīs jomas neskar.

Iekšlietu ministrs R. Kozlovskis

Vīza: valsts sekretāra pienākumu izpildītāja I. Aire

07.08.2013. 15:31

679

S.Kundrāte, 67219289

sanda.kundrate@pmlp.gov.lv